**Odijelo ne čini čovjeka**

Osjećam se kao da živimo u svijetu u kojemu vrijede nekakva dogovorena pravila. Od rođenja do smrti igramo igru koju je netko smislio, hodamo stazama koje je netko utabao, procjenjujemo vrijednosti kako nam je netko nametnuo. Moramo izgledati jednako, nositi jednaka odijela, ponašati se jednako, cijeniti vrijednosti koje to često i nisu. Živimo u svijetu gdje te procjenjuju po odjeći i onome što imaš.

Ako nemaš majicu koja se „fura“ ove sezone ili onaj novi iPhone, odbačen si iz društva. Osuđeni i ismijavani bivaju svi koji ne žive „na visokoj nozi“. No, čini li odijelo čovjeka? Ne čini. Ne moraš imati markiranu odjeću da bi imao svoje vrijednosti. Bogatstvo nije imati, nego davati! Tehnologija je napredovala, mislim i previše, čak toliko da zamjenjuje čovjeka. Može to imati svoje prednosti, ali sigurno nisam jedina koja se pomalo boji živjeti u ovakvome svijetu. S roditeljima i prijateljima više i ne razgovaramo, izmjenjujemo SMS poruke, ne sastajemo se na dogovorenom mjestu, već šaljemo selfije… Što se dogodilo ovome svijetu? Gdje je nestao? Sve je toliko užurbano, svi pokušavaju biti savršeni natječući se s prijateljima, poznanicima, susjedima, sa samima sobom… Nekada mi se čini da svi nekamo trčimo, a stojimo na mjestu, da se svijet okreće, a nikamo ne vodi. Ljudi su drugačiji, gledaju samo sebe. Glume prijatelje i žive dvostruki život jer sami su sebi dovoljni u nekom svom virtualnom svijetu. O tome se stalno priča, svima je taj problem poznat, ali nitko ništa ne čini da se to promijeni. Moćnici se bore za visoke položaje. Žele vladati svijetom, glume „bogove“ i uvode svoja pravila ne mareći za druge. S jedne strane novac „curi“ dok čovjek sjedi, a s druge oni koji se trude najviše, imaju najmanje.

Što sam starija, sve mi je jasnije. Sve je površno napravljeno i ništa nema svoj temelj. Ne želim da neka druga djeca odrastaju u ovakvome svijetu. Nadam se da će se prave vrijednosti opet probuditi u ljudskim srcima i izboriti svoje pravo mjesto. Još uvijek nije prekasno! Još uvijek imamo vremena usuditi se, početi djelovati, mijenjati svijet jer, po mome mišljenju, odijelo ne čini čovjeka!

**Lea Marks, 8. a**